Viðvörunarstig á Norðurlandi eystra var hækkað úr appelsínugulu í rautt frá því klukkan 16 í gær , svo það var rauð viðvörun í gildi á öllu Norðurlandi . Hún gildir til kl. 12 á Norðurlandi eystra og það er spáð slæmu veðri fyrir austan í dag . Vegna óveðursins var viðbúnaðarstig hækkað af óvissustigi í hættustig almannavarna . Á Norðurlandi var nokkuð um eignatjón og björgunarsveitir þurftu að sinni nokkur hundruð útköllum í gær . Engin slys virðast hafa orðið á fólki . Það hafa verið töluverðar truflanir á rafmagni vegna veðursins , fyrst og fremst fyrir norðan . Nú er rafmagnslaust á Sauðárkróki , Hvammstanga og allri Vestur-Húnavatnssýslu og þar hefur verið rafmagnslaus síðan seinnipartinn í gær . Einnig er rafmagnslaust á Siglufirði , Ólafsfirði , í Grýtubakkahreppi . Í gærkvöldi fór líka rafmagn af í Dalvíkurbyggð , Húsavík og Kísilverinu á Bakka en þar er nú rafmagn . Flugferðum aflýst og seinkað Fyrsta flugi frá Reykjavík til Vestmannaeyja kl 7:15 var aflýst , sem og fluginu til baka , kl. 8:25 . Önnur innanlandsflug eru á áætlun , en gert er ráð fyrir röskunum vegna veðurs og fólk beðið um að fylgjast vel með breytingum . Þremur millilandaflugum var aflýst , til Kaupmannahafnar í nótt og til Frankfurt og Helsinki nú með morgninum . Nokkrum öðrum flugum til Evrópu hefur verið frestað . Tré rifnuðu upp með rótum sunnanlands Samkvæmt tilkynningu frá lögreglunni á Suðurlandi fékk hún yfir 150 beiðnir um aðstoð í gær . Átta tré brotnuðu eða rifnuðu upp með rótum á Selfossi , hjólhýsi fauk og lenti á húsi , þakplötur fuku og aðstoða þurfti ferðamenn eftir að það drapst á bílunum þeirra . Undir Ingólfsfjalli fóru vindhviður upp í 50 metra á sekúndu . Þar fuku tveir bílar út af veginum og einn bíll missti báðar rúðuþurrkurnar í einni vindhviðu . Rauði krossinn hýsti 12 ferðamenn á fjöldahjálparstöð á Borg í Grímsnesi . Mikill fjöldi útkalla í Vestmannaeyjum Á milli fimm í gær og miðnættis fór Björgunarsveit Vestmannaeyja í rúmlega 180 verkefni . Þar voru kofar og þakplötur að fjúka , rúður að gefa sig og hjólabrettapallur við Hamarskóla fauk . Einnig urðu miklar skemmdir á norðurhlið Fiskimjölsverksmiðjunnar . Rólegt á höfuðborgarsvæðinu Nokkuð var um útköll vegna veðursins hjá lögreglunni á höfuðborgarsvæðinu , en þau voru ekki alvarleg og annars var rólegt hjá lögreglu . Slökkviliðið var kallað til aðstoðar þegar tré losnaði upp með rótum á Sólvallargötu , en annars var lítið um útköll . Ekkert skólahald á Norðurlandi eystra fyrir hádegi Viðbragðsaðilar á Norðurlandi eystra hafa unnið hörðum höndum í öllu umdæminu . Allir vegir eru meira og minna lokaðir og rafmagn hefur verið óstöðugt . Á Ólafsfirði fuku þakplötur af tveimur húsum og það þurfti að huga að rafmagnslínum sem voru að taka á sig svo mikinn ís að þær voru farnar að sligast undan þunganum og í sumum tilvikum að síga lágt nálægt vegum . Í flestum skólum í umdæminu verður ekki skólahald , að minnsta kosti ekki fyrir hádegi . Foreldrar og forráðamenn ættu að fylgjast með tilkynningum frá sveitarfélögum og skólum . Það er farið að bæta verulega í vind í Öræfum og suður af Vatnajökli , en hviður eru nálægt 40 m / s . Þar verður komið mjög vont veður upp úr sjö , segir Þorsteinn Jónsson , veðurfræðingur , í samtali við RÚV . Það er líka farið að hvessa á Austurlandi og Austfjörðum og um níu á óveðrið að vera farið að segja til sín með mikill snjókomu . Samkvæmt Þorsteini gengur veðrið hægt niður austanlands eftir hádegi , þó þar verði áfram hríð . Það verður hins vegar rok fram á kvöld á Suðausturlandi .